3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

  ผลิตภัณฑ์ถ่านหิน

ถ่านหินมีแหล่งกำเนิดตามธรรมชาติจากซากพืชที่ทับถมกัน และถูกย่อยสลายโดยปฏิกิริยาทางเคมี
ซึ่งบางครั้งเมื่อมีการเปลี่ยนแปลงตามธรรมชาติทำให้กระบวนการย่อยสลายหยุดชะงักลง
ซากพืชจะทับถมกันมากขึ้นและเมื่อใดที่มีการทรุดตัวของแผ่นดินหรือระดับน้ำในบริเวณนั้น ๆ สูงขึ้น
ทำให้ซากพืชจมลงใต้ระดับน้ำ แล้วถูกปิดทับโดยตะกอนหินดินทรายที่ถูกพัดพามากับน้ำ
และเมื่อตะกอนที่ปิดทับมีปริมาณมากขึ้นเรื่อย ๆ
ซากพืชเหล่านั้นจะถูกบีบอัดโดยน้ำหนักของตะกอนที่ปิดทับอยู่
ประกอบกับได้รับอิทธิพลของความร้อนที่เพิ่มสูงขึ้น ทำให้เกิดการเปลี่ยนแปลงทางเคมี
จนซากพืชเหล่านั้นกลายเป็นถ่านหินในที่สุด ซึ่งลักษณะของถ่านหินจะมีสถานะเป็นของแข็ง
ไม่มีรูปผลึกที่แน่นอน โดยทั่วไปมีสีเข้มตั้งแต่สีน้ำตาลถึงสีดำสนิท ประกอบด้วย คาร์บอน สารระเหย
ความชื้น และแร่ธาตุต่าง ๆ ด้วยประโยชน์ของถ่านหินที่สามารถนำมาใช้เป็นเชื้อเพลิงได้
ถ่านหินจึงเป็นทรัพยากรธรรมชาติที่มีคุณค่ามาก ในแง่ของการเป็นแหล่งพลังงานที่สำคัญ
และสามารถนำมาใช้ให้เกิดประโยชน์ในทางเศรษฐกิจได้เป็นอย่างดี

ถ่านหินสามารถจำแนกได้หลายระบบ แต่ระบบที่นิยมใช้กันมาก ได้แก่ การจำแนกถ่านหินตาม ค่า
rank ซึ่งเป็นการวัดค่าความสมบูรณ์ของการเปลี่ยนแปลงทางธรณีวิทยาที่กลายเป็นถ่านหิน ซึ่ง
American Society for Testing Materials (ASTM)
ได้กำหนดค่าสมบัติของถ่านหินเป็นเกณฑ์ในการจำแนกถ่านหินออกเป็นประเภทต่าง ๆ ได้แก่
แอนทราไซท์ (Anthracite) บิทูมินัส (Bituminous) ซับบิทูมินัส (Sub-bituminous) ลิกไนต์
(Lignite) และ พีท (Peat) ซึ่งลักษณะทั่วไปของถ่านหินประเภทต่าง ๆ นั้น
อาจกล่าวโดยเรียงตามลำดับจากคุณสมบัติต่ำ ไป คุณสมบัติสูงได้ดังนี้

1.  พีท (Peat) เป็นขั้นแรกในกระบวนการเกิดถ่านหิน
    ประกอบด้วยซากพืชซึ่งบางส่วนได้สลายตัวไปแล้ว มีปริมาณออกซิเจนและความชื้นสูง
    นับได้ว่าเป็นผลิตผลชั้นแรกในกระบวนการเกิดถ่านหิน (Coalification process)

2.  ลิกไนต์ (Lignite) มีซากพืชเหลือปรากฏอยู่เล็กน้อย มีความชื้นมาก
    และเป็นถ่านหินที่ใช้เป็นเชื้อเพลิงได้

3.  ซับบิทูมินัส (Sub bituminous coals) มีลักษณะสีดำคล้ายขี้ผึ้ง
    เป็นเชื้อเพลิงที่มีคุณภาพเหมาะสมในการผลิตกระแสไฟฟ้า

4.  บิทูมินัส (Bituminous coals) เป็นถ่านหินเนื้อแน่น มีลักษณะแข็ง
    มักประกอบด้วยชั้นถ่านหินสีดำสนิท เป็นมันวาว
    ส่วนใหญ่มักจะนิยมนำมาใช้เป็นเชื้อเพลิงทดแทนน้ำมันเตาในโรงงานอุตสาหกรรม

5.  แอนทราไซต์ (Anthracite) มีลักษณะดำเป็นเงามันวาวมาก ปริมาณคาร์บอนมีสูงถึงร้อยละ
    86 ขึ้นไป มีปริมาณความชื้นต่ำมากและค่าความร้อนสูง แต่จุดไฟติดยาก
    มีปริมาณคาร์บอนร้อยละ 69 - 86 ใช้เป็นถ่านหินเพื่อการถลุงโลหะได้

รูปภาพของถ่านหินแต่ละประเภท

[]

[]

[]

[]

[]

ถ่านหิน เป็นเชื้อเพลิงชนิดที่เหมาะสมกับการใช้งานในโรงงานทั้งขนาดใหญ่ กลาง และเล็ก
ในปัจจุบันที่ราคาน้ำมันเตาได้เพิ่มสูงขึ้นอย่างต่อเนื่อง
ถ่านหินจึงถูกพิจารณาเป็นพลังงานเชื้อเพลิงทางเลือกหนึ่งที่มีราคาต้นทุนถูกกว่าซึ่งจะทำให้ในกระบวนการผลิตมีต้นทุนการผลิตที่ลดลง

ตารางเปรียบเทียบคุณสมบัติของถ่านหินแต่ละประเภท

  ---------------- ------------- -------------- ------------- -------------
  ประเภทถ่านหิน      ค่าความร้อน     ค่าความชื้น       ปริมาณขี้เถ้า     ปริมาณกำมะถัน

  แอนทราไซต์        สูง            ต่ำ             ต่ำ            ต่ำ

  บิทูมินัส            สูง            ต่ำ             ต่ำ            ต่ำ

  ซับบิทูมินัส          ปานกลาง - สูง  ปานกลาง        ปานกลาง       ปานกลาง

  ลิกไนต์            ต่ำ - ปานกลาง  สูง             สูง            ต่ำ - สูง
  ---------------- ------------- -------------- ------------- -------------

ที่มา : http://www.pea.co.th/peac1/saraburi/CABON.html

จากตาราง จะเห็นได้ว่า ถ่านหินประเภทบิทูมินัส เป็นถ่านหินที่มีคุณภาพดี ให้ค่าความร้อนสูง
ในขณะที่มีค่าความชื้นต่ำ ปริมาณขี้เถ้าและกำมะถันต่ำ ส่งผลให้เกิดมลภาวะต่อสิ่งแวดล้อมน้อย
ซึ่งตรงกับประเภทของถ่านหินที่บริษัทนำเข้าและจัดจำหน่าย คือ ถ่านหินประเภทบิทูมินัสทั้งหมด

คุณสมบัติของถ่านหินประเภทบิทูมินัสที่บริษัทนำเข้ามาจัดจำหน่าย มีรายละเอียด ดังนี้

-   ความชื้นทั้งหมด ร้อยละ 25 - 30

-   ปริมาณขี้เถ้า ร้อยละ 5 - 9

-   ปริมาณสารระเหย ร้อยละ 38 - 40

-   คาร์บอนคงที่ ร้อยละ 39 - 40

-   กำมะถัน ร้อยละ 0.3 - 1 (Max)

-   ค่าความร้อน 5,500 - 6,000 kcal/kg

ขั้นตอนในการดำเนินงานของบริษัท
จะเริ่มจากการนำเข้าถ่านหินจากเหมืองถ่านหินที่ประเทศอินโดนีเซีย ซึ่งลักษณะการจำหน่ายถ่านหิน
จะแบ่งได้เป็น 2 แบบ คือ

แบบที่ 1 ประเภทถ่านหินที่ไม่จำเป็นต้องคัดขนาด คือ ถ่านหินที่ขนถ่ายจากท่าเรือ
และสามารถนำไปจัดส่งให้กับลูกค้าได้ทันที หรือ เรียกว่า Spot Lot
ซึ่งปัจจุบันคิดเป็นสัดส่วนประมาณร้อยละ 25 ของยอดขาย โดยจะเป็นการขายที่เน้นปริมาณมาก

แบบที่ 2 ประเภทถ่านหินคัดขนาด คือ เมื่อรับถ่านหินจากท่าเรือแล้ว
จะต้องส่งเข้าไปยังโรงคัดแยกถ่านหิน โดยใช้เครื่องจักรที่มีประสิทธิภาพสูง เพื่อดำเนินการคัดแยก
คิดเป็นสัดส่วนร้อยละ 75 ของยอดขาย ซึ่งขนาดของถ่านหินที่บริษัทคัดแยก
เพื่อจัดส่งให้กับลูกค้าจะมีทั้งหมด 5 ขนาด ดังนี้

  หน่วย : ร้อยละ

+--------------------------------+-------------------------------------+
| ขนาดของถ่านหิน                   | สัดส่วนการจำหน่ายโดยเฉลี่ย               |
|                                |                                     |
|                                | สำหรับ ปี 2553                        |
+--------------------------------+-------------------------------------+
| 1.  ขนาดมากกว่า 50 mm           | 1.43                                |
+--------------------------------+-------------------------------------+
| 2.  ขนาดตั้งแต่ 25 - 50 mm        | 22.12                               |
+--------------------------------+-------------------------------------+
| 3.  ขนาดตั้งแต่ 10 - 25 mm        | 27.04                               |
+--------------------------------+-------------------------------------+
| 4.  ขนาดตั้งแต่ 10 mm             | 14.73                               |
+--------------------------------+-------------------------------------+
| 5.  ขนาดตั้งแต่ 5 mm              | 9.70                                |
+--------------------------------+-------------------------------------+
| รวม                            | 75.02                               |
+--------------------------------+-------------------------------------+

ทั้งนี้ ขนาดถ่านหินที่มีปริมาณจำหน่ายสูงสุดคือ ขนาดตั้งแต่ 10 – 25 mm รองลงมาคือ ขนาดตั้งแต่
25 – 50 mm ซึ่งทั้ง 2 ขนาดดังกล่าวเป็นขนาดถ่านหินที่นิยมใช้ในอุตสาหกรรมสิ่งทอ
และอุตสาหกรรมอาหาร ซึ่งเป็นกลุ่มลูกค้าโดยส่วนใหญ่ของบริษัท
ทั้งนี้ขนาดถ่านหินที่แตกต่างกันดังกล่าว ในการนำไปใช้งานจะขึ้นอยู่กับชนิดของหม้อไอน้ำ (Boiler)
ที่ใช้เป็นสำคัญ

สำหรับสาเหตุที่ต้องนำถ่านหินมาคัดแยกออกเป็นขนาดต่าง ๆ นั้น
เพื่อให้ขนาดมีความเหมาะสมกับระบบการลำเลียง หรือชนิดของหม้อต้มน้ำ (Boiler) ที่ใช้ เช่น
หากเป็นหม้อต้มน้ำแบบตะกร้าเลื่อน (Trailing gate) การใช้ถ่านหินจะเหมาะสมกับขนาด 10 –
25 mm หรือ 25 – 50 mm หากใช้ขนาดแตกต่างจากนี้ จะมีผลต่อประสิทธิภาพของหม้อไอน้ำ
(Boiler) และอาจส่งผลต่อการใช้งานได้

เมื่อดำเนินการคัดแยกถ่านหินตามขนาดที่ลูกค้าต้องการเรียบร้อยแล้ว
หลังจากนั้นจะจัดเก็บถ่านหินที่คัดแยกขนาดเรียบร้อยแล้วไว้ในสถานที่ที่สามารถควบคุมคุณภาพได้ตามความต้องการของลูกค้า
เมื่อได้รับคำสั่งซื้อและกำหนดระยะเวลาส่งมอบแล้ว
ทางบริษัทจะประสานงานจัดส่งสินค้าให้กับลูกค้าตามกำหนดเวลาที่ตกลงกันไว้ต่อไป

  -----------------------------------------------------------------------
  3.2 การตลาดและภาวะการแข่งขัน

  -----------------------------------------------------------------------

1.  การตลาด

  3.2.1.1 ตลาดถ่านหินในประเทศ

นับตั้งแต่บริษัทเริ่มเปิดดำเนินธุรกิจในปี 2547 เป็นต้นมา
บริษัทได้เน้นดำเนินการด้านการตลาดเชิงรุกอย่างต่อเนื่อง ทั้งนี้เพื่อขยายฐานลูกค้า
และแนะนำบริษัทให้เป็นที่รู้จักในฐานะเป็นผู้นำเข้าและจัดจำหน่ายถ่านหินคุณภาพดี
ซึ่งช่วงเวลาดังกล่าวเป็นช่วงที่สอดคล้องกับการขยายตัวของอุตสาหกรรมถ่านหินทั้งในส่วนของตลาดโลกและตลาดภายในประเทศ
ทั้งนี้เป็นผลมาจากการขยายตัวของภาคอุตสาหกรรมการผลิต
และภาวะวิกฤติการณ์น้ำมันมีราคาปรับตัวสูงขึ้นอย่างต่อเนื่อง
จึงเกิดการหาแหล่งเชื้อเพลิงประเภทใหม่เข้ามาทดแทนน้ำมันเตา ทำให้ตลอดช่วงที่ผ่านมา
บริษัทมีจำนวนลูกค้าเพิ่มขึ้นอย่างต่อเนื่อง โดยบริษัทได้กำหนดกลยุทธ์ทางการตลาดในด้านต่าง ๆ
ที่สำคัญดังนี้

กลยุทธ์การแข่งขัน

1.  ด้านผลิตภัณฑ์และการให้บริการ (Product & Service)

บริษัทเน้นความละเอียด
และการพิจารณาอย่างรอบคอบในการเลือกซื้อถ่านหินจากแหล่งถ่านหินที่มีคุณภาพสูง
ตรงกับความต้องการของลูกค้า
เพื่อให้ลูกค้ามีความมั่นใจได้ในคุณภาพของถ่านหินที่บริษัทเป็นผู้จัดหามาจำหน่าย
โดยมีขั้นตอนเริ่มตั้งแต่การศึกษาข้อมูลแหล่งถ่านหินที่มีคุณภาพจากผู้จัดจำหน่าย
โดยจะต้องผ่านการตรวจสอบคุณภาพ โดยจะทำการเก็บตัวอย่างถ่านหินมาตรวจสอบค่าทางด้านต่าง
ๆ ทั้งค่าความร้อน ค่าคาร์บอน ค่าความชื้น ค่าขี้เถ้าที่เกิดจากการเผาไหม้
และค่าซัลเฟอร์ไดออกไซด์ ด้วยเครื่องมือการตรวจสอบที่มีประสิทธิภาพสูง เช่น
เครื่องมือตรวจสอบความชื้นด้วยแสงอินฟาเรด เครื่องมือวัดค่าความร้อน
เครื่องมือตรวจสอบสัดส่วนของถ่านหิน
รวมทั้งพิจารณาถึงปริมาณสำรองของถ่านหินที่จะสั่งซื้อจากผู้จัดจำหน่ายรายนั้น ๆ
โดยทั้งหมดจะต้องผ่านเกณฑ์ที่บริษัทตั้งไว้ บริษัทจึงจะสั่งซื้อถ่านหินโดยทำสัญญากับผู้จัดจำหน่าย

ทั้งนี้เมื่อมีการสั่งซื้อถ่านหินจากผู้จัดจำหน่ายแล้ว
ก่อนที่ถ่านหินจะถูกนำเข้ามายังประเทศไทยจะมีการสุ่มเพื่อตรวจสอบคุณภาพของถ่านหินอีกครั้ง
ซึ่งจะดำเนินการโดยหน่วยงานตรวจสอบคุณภาพที่เป็นบริษัทภายนอก (Third Party)
ซึ่งจะเป็นบริษัทที่ตกลงร่วมกันระหว่างบริษัทและผู้จัดจำหน่าย
นอกจากนี้เมื่อถ่านหินเดินทางมาถึงประเทศไทยแล้ว
ถ่านหินที่ถูกส่งมาถึงจะถูกตรวจสอบคุณภาพอีกครั้งโดยบริษัทที่มีชื่อเสียงเป็นที่รู้จัก ได้แก่ บริษัท
เอสจีเอส (ประเทศไทย) จำกัด (SGS) เพื่อให้มั่นใจได้ถึงคุณภาพของถ่านหินที่รับเข้ามา
หลังจากนั้นจึงจะดำเนินการจัดส่งถ่านหินเพื่อเข้าสู่กระบวนการคัดแยกตามประเภท
และคำสั่งซื้อที่ได้รับให้กับลูกค้าต่อไป ซึ่งในเรื่องของการส่งมอบสินค้านั้น
บริษัทได้ให้ความสำคัญเป็นอย่างมาก
โดยบริษัทได้เตรียมความพร้อมด้วยรถบรรทุกขนส่งเพื่อรองรับลูกค้าตลอด 24 ชั่วโมง
ตลอดจนการให้บริการอย่างเต็มที่ทั้งก่อนและหลังการขาย
นอกจากนี้ยังจัดให้มีทีมงานที่พร้อมให้คำปรึกษา แนะนำในการปรับเปลี่ยนหม้อไอน้ำ (Boiler)
ให้กับลูกค้า
หรือการให้ข้อแนะนำเพื่อปรับปรุงให้พร้อมสำหรับการเปลี่ยนไปใช้ถ่านหินเป็นเชื้อเพลิงแทนน้ำมันเตา
เพื่อให้การทำงานของหม้อไอน้ำ (Boiler) เป็นไปอย่างมีประสิทธิภาพ และประหยัดพลังงานสูงสุด

2.  ด้านการกำหนดราคาขาย (Price)

บริษัทให้ความสำคัญต่อการบริหารต้นทุนเป็นอย่างมาก ซึ่งเป็นพื้นฐานสำคัญในการกำหนดราคาขาย
ถ่านหิน โดยได้วางแผนตั้งแต่การติดต่อกับผู้จัดจำหน่ายถ่านหินในประเทศอินโดนีเซีย
ที่มีความสัมพันธ์ที่ดีกับบริษัท ทำให้การกำหนดราคาแม้ว่าจะเป็นไปตามราคาตลาดโลก
แต่บริษัทก็ยังสามารถเจรจาเพื่อซื้อถ่านหินในระดับราคาที่สามารถแข่งขันได้

นอกจากนี้บริษัทยังได้ให้ความสำคัญเกี่ยวกับเรื่องท่าเรือเพื่อขนถ่ายถ่านหิน
โดยได้เลือกใช้ท่าเรือที่อำเภอเมือง จังหวัดสมุทรสาคร บริเวณแม่น้ำท่าจีน ซึ่งทำเลดังกล่าวนั้น
เป็นท่าเรือที่สามารถนำเรือ Barge ที่มีขนาดระวางบรรทุกสินค้าได้ประมาณ 8,000 – 10,000
ตันต่อลำต่อเที่ยว ที่ขนส่งถ่านหินมาจากประเทศอินโดนีเซีย เข้ามาถึงท่าเรือโดยตรงได้
ซึ่งถือเป็นข้อได้เปรียบด้านต้นทุนที่สำคัญ ในขณะที่ถ้าใช้เรือเดินสมุทรขนาดใหญ่ (Vessel)
ที่มีขนาดระวางบรรทุกสินค้าได้ประมาณ 10,000 – 100,000 ตันต่อลำต่อเที่ยว
จะต้องขนถ่ายถ่านหินที่ท่าเรือบริเวณเกาะสีชัง จังหวัดชลบุรีก่อน เพื่อถ่ายลงเรือขนาดเล็ก
ก่อนจะเข้ามาส่งที่ท่าเรือบริเวณแม่น้ำท่าจีนต่อไป ทำให้มีต้นทุนการขนถ่ายสูงขึ้น
นอกจากนี้ระยะทางระหว่างท่าเรือของบริษัทกับสถานที่คัดแยกถ่านหินและคลังเก็บสต็อกถ่านหินของบริษัทมีระยะทางห่างกันไม่มากนัก
ซึ่งช่วยประหยัดค่าขนส่งได้เป็นอย่างมาก ทั้งนี้ในช่วงระยะเวลาที่ผ่านมา บริษัทเน้นการใช้เรือ
Barge เพื่อขนถ่ายถ่านหินเป็นหลัก แต่นับตั้งแต่บริษัทเริ่มเปิดดำเนินการสาขาสำนักงานแห่งที่ 3
ที่อำเภอนครหลวง จังหวัดพระนครศรีอยุธยา
ประกอบกับเป็นช่วงเวลาเดียวกับที่ต้นทุนด้านการขนส่งโดยใช้เรือ Vessel
มีต้นทุนการขนส่งถูกกว่าการใช้เรือ Barge เป็นอย่างมาก บริษัทจึงเริ่มหันมาใช้เรือ Vessel
เพื่อการขนส่งถ่านหินด้วย สำหรับสาเหตุที่บริษัทจำเป็นต้องใช้เรือ Vessel เพื่อขนถ่ายถ่านหิน
นับตั้งแต่เริ่มเปิดดำเนินการสาขาสำนักงานแห่งที่ 3 นั้น
การขนส่งถ่านหินไปถึงบริเวณท่าเรือที่อำเภอนครหลวงนั้น จะต้องใช้เรือเล็ก (Lighter)
แต่เพียงอย่างเดียว ซึ่งแม้ว่าจะใช้เรือ Barge หรือเรือ Vessel
ขนส่งถ่านหินมาจากประเทศอินโดนีเซีย แต่บริษัทก็จำเป็นจะต้องขนถ่ายถ่านหินลงเรือ Lighter
เพื่อขนส่งต่อเข้าสู่ท่าเรือที่อำเภอนครหลวงเช่นกัน
อย่างไรก็ตามโดยหลักแล้วการเลือกประเภทเรือว่าจะใช้บริการเรือ Barge หรือเรือ Vessel
นั้นขึ้นอยู่กับสถานการณ์ราคาค่าระวางเรือ และต้นทุนการขนส่งเป็นสำคัญ

เนื่องจากถ่านหินเป็นเชื้อเพลิงที่สำคัญอย่างหนึ่งในกระบวนการผลิตของภาคอุตสาหกรรม
ซึ่งปัจจุบันภาคอุตสาหกรรมโดยส่วนใหญ่ที่อยู่ระหว่างการขยายตัวจะเปิดดำเนินการผลิตเกือบตลอด
24 ชั่วโมง
ทำให้บริษัทต้องวางแผนและเตรียมความพร้อมเรื่องระบบการจัดการการขนส่งถ่านหินที่สามารถตอบสนองต่อความต้องการของลูกค้าได้ตลอดเวลา
อย่างไรก็ตาม
ความได้เปรียบที่สำคัญอย่างหนึ่งของบริษัทเกิดจากการที่กลุ่มลูกค้าโดยส่วนใหญ่มากกว่าร้อยละ 30
เป็นกลุ่มลูกค้าโรงงานอุตสาหกรรมที่มีทำเลตั้งอยู่ในย่านถนนเศรษฐกิจ หรือในเขตจังหวัดสมุทรสาคร
ซึ่งอยู่ใกล้กับบริเวณท่าเรือ และสถานที่คัดแยกถ่านหินและคลังเก็บสต็อกถ่านหินของบริษัท
ทำให้บริษัทสามารถประหยัดต้นทุนค่าขนส่ง ซึ่งเป็นข้อได้เปรียบในเชิงธุรกิจ

3.  ด้านช่องทางการจัดจำหน่าย (Place)

จากแนวโน้มที่โรงงานอุตสาหกรรมมีการเปลี่ยนการใช้เชื้อเพลิงในกระบวนการผลิตจากน้ำมันเตามาเป็นถ่านหินมากขึ้น
เพื่อลดต้นทุนการผลิต
ประกอบกับเทคโนโลยีสมัยใหม่ที่สามารถสร้างเครื่องดักจับฝุ่นละอองที่มีประสิทธิภาพให้กับหม้อไอน้ำ
(Boiler) ได้
ทำให้บริษัทวางแผนและตั้งเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตาเพิ่มมากขึ้น
และเนื่องจากกลุ่มลูกค้าที่ใช้น้ำมันเตาเป็นเชื้อเพลิงยังมีอยู่เป็นจำนวนมาก
ทางบริษัทจึงได้เตรียมวางแผนการขยายฐานลูกค้า โดยการตั้งทีมที่ปรึกษาที่มีประสบการณ์
และความชำนาญ เพื่อเป็นทีมงานที่จะให้คำแนะนำเกี่ยวกับการเปลี่ยนแปลงหม้อไอน้ำ (Boiler)
ให้กับโรงงานอุตสาหกรรมที่กำลังจะสร้างหม้อไอน้ำ (Boiler) ใหม่หรือเปลี่ยนระบบหม้อไอน้ำ
(Boiler) มาใช้ถ่านหิน ซึ่งบริษัทจะติดต่อเข้าไปนำเสนอทางเลือกให้กับกลุ่มลูกค้าเป้าหมายเหล่านี้
เพื่อให้ข้อแนะนำในการปรับปรุงหรือเปลี่ยนหม้อไอน้ำ (Boiler) ให้ทำงานอย่างมีประสิทธิภาพ
ชี้ให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา
โดยบริษัทจะเน้นการนำเสนอเกี่ยวกับค่าใช้จ่ายที่จะสามารถประหยัดได้ ซึ่งหากประสบความสำเร็จ
บริษัทจะสามารถขยายฐานลูกค้าได้เพิ่มมากขึ้นกว่าเดิม โดยขณะนี้
บริษัทมีทีมที่ปรึกษาที่จะดูแลแบ่งความรับผิดชอบในการดูแลลูกค้าแบ่งตามภูมิภาคออกเป็น 5 ทีม
เพื่อให้ครอบคลุมทุกจังหวัด ทั่วประเทศ ได้แก่

1.  ทีมภาคกลาง

2.  ทีมภาคตะวันออก

3.  ทีมภาคเหนือ

4.  ทีมภาคตะวันออกเฉียงเหนือ

5.  ทีมภาคใต้และภาคตะวันตก

4.  ด้านการควบคุมและพิจารณาเครดิตของลูกค้า

ปัจจุบัน บริษัทมีสัดส่วนปริมาณการขายสินค้าโดยให้เทอมเครดิตคิดร้อยละ 98
ของรายได้จากการขายทั้งหมด
โดยบริษัทให้ความสำคัญกับการตรวจสอบฐานะทางการเงินของลูกค้าก่อนการพิจารณาให้เทอมเครดิตอย่างละเอียดจากงบการเงิน
การพบปะ และเจรจากับเจ้าของธุรกิจ รวมทั้งการศึกษาแนวโน้มทางธุรกิจของบริษัทนั้น ๆ
ซึ่งโดยทั่วไปแล้ว บริษัทจะให้เทอมเครดิตกับลูกค้าโดยส่วนใหญ่อยู่ในช่วง 30 วัน
และมีเพียงไม่กี่รายเท่านั้นที่จะได้รับเทอมเครดิตถึง 60 วัน
ซึ่งกลุ่มลูกค้าที่ได้รับเทอมเครดิตเป็นระยะเวลายาว เนื่องจากเป็นลูกค้ารายใหญ่ มีความสัมพันธ์อันดี
ติดต่อกันมาเป็นระยะเวลานาน และไม่มีประวัติการชำระค่าสินค้าเกินกำหนด

  3.2.1.2 ตลาดถ่านหินต่างประเทศ

ปี 2553 นับเป็นโอกาสอันดีของตลาดอุตสาหกรรมถ่านหิน
เนื่องจากความต้องการใช้ถ่านหินเพื่อลดปัญหาสิ่งแวดล้อมโดยเฉพาะในการผลิตไฟฟ้า
การเลี่ยงวิกฤติการณ์ราคาน้ำมันที่มีการปรับตัวอย่างต่อเนื่อง
ปัจจุบันความต้องการถ่านหินทั่วโลกคาดว่าจะเพิ่มขึ้นอย่างมากใน 2554 - 2555
ส่วนใหญ่จะเป็นประเทศที่อยู่ในกลุ่มกำลังพัฒนา (Non-OECD)
โดยเฉพาะกลุ่มประเทศในภูมิภาคเอเชีย เช่น ประเทศจีน อินโดนีเซีย และอินเดีย เป็นต้น

[]

[]

กลยุทธ์การทางการตลาด

บริษัทให้ความสำคัญในเรื่องความสัมพันธ์กับลูกค้า
เพื่อเป็นการสร้างความมั่นใจให้กับลูกค้าว่าจะได้รับบริการที่ดี และสินค้ามีคุณภาพ
โดยกำหนดกลยุทธ์ในเบื้องต้นดังนี้

1.  ด้านผลิตภัณฑ์ และการให้บริการ

เนื่องจากลูกค้าเป็นบริษัทในต่างประเทศ การสร้างความสัมพันธ์ที่ดีต่อลูกค้า นับว่าเป็นการสร้าง
Brand ให้ลูกค้าเกิดการจดจำ และกลับมาซื้อสินค้าของบริษัท
การให้บริการที่เป็นกันเองอำนวยความสะดวกให้แก่ลูกค้าในเรื่องการจัดส่ง
ระยะเวลาการส่งมอบที่แน่นอน
เอกสารในการซื้อขายที่เป็นระบบของบริษัทสามารถดำเนินการให้แล้วเสร็จทันกำหนดการส่งมอบสินค้า
และมีความเป็นมืออาขีพ ซึ่งเป็นภาพลักษณ์ที่ดีแก่ลูกค้า
และสร้างความมั่นใจให้แก่ลูกค้าเมื่อซื้อสินค้าจากบริษัทจะได้รับสินค้าคุณภาพดี
การส่งมอบตามกำหนดเวลา

ทั้งนี้เมื่อมีการสั่งซื้อถ่านหินจากบริษัท ก่อนที่ถ่านหินจะถูกนำส่งไปยังลูกค้า
จะมีการสุ่มเพื่อตรวจสอบคุณภาพของสินค้า ซึ่งการตรวจสอบคุณภาพเป็นหน่วยงานภายนอก
เพื่อให้มั่นในได้ถึงคุณภาพของถ่านหินที่ลูกค้าจะได้รับ

2.  การกำหนดราคาถ่านหิน

ราคาขายถ่านหินจะกำหนดตามค่าความร้อน (ชนิดของถ่านหิน)
ซึ่งเป็นไปตามกลไกราคาตลาดขณะนั้น ประกอบกับปัจจัยต่าง ๆ อาทิเช่น ปริมาณการสั่งซื้อ
ข้อตกลงในเรื่องคุณภาพสินค้า

3.  การจัดจำหน่าย

ขั้นตอนในการจำหน่ายถ่านหินไปยังต่างประเทศนั้น บริษัทจะจำหน่ายให้กับลูกค้า หรือผู้ใช้โดยตรง
รวมถึงการขายผ่านพ่อค้าคนกลาง บริษัทจะให้ลูกค้าเปิด LETTER OF CREDIT (L/C)
เป็นสกุลเงินดอลลาร์ ซึ่งเป็นสกุลเงินเดียวกับการซื้อสินค้ามาเพื่อขาย
เป็นการป้องกันความเสี่ยงอัตราแลกเปลี่ยนผันผวน

บริษัทฯ ได้ขยายฐานลูกค้าไปยังประเทศจีนซึ่งเป็นตลาดที่มีการเติบโตสูงที่สุดในโลก
โดยการทำสัญญาซื้อขายถ่านหินระยะสั้นในช่วงแรก
นอกจากนี้แล้วบริษัทวางแผนการขยายฐานลูกค้าในแถบเอเชียเช่น ประเทศอินเดีย ญี่ปุ่น ฮ่องกง
หากสามารถดำเนินไปตามแผนที่วางไว้จะทำให้บริษัท ไม่ผูกติดกับตลาดใดตลาดหนึ่งมากเกินไป
ทำให้บริษัทฯ มีความมั่นคงทางด้านรายได้

1.  ภาวะการแข่งขันและแนวโน้มอุตสาหกรรม

  ภาวะการแข่งขันถ่านหินในประเทศ

ปัจจุบันภาวะอุตสาหกรรมถ่านหินได้ขยายตัวอย่างต่อเนื่อง ซึ่งเป็นผลจากราคาน้ำมันที่ปรับตัวสูงขึ้น
ทำให้อุตสาหกรรมต่าง ๆ ที่ใช้น้ำมันเตาเป็นเชื้อเพลิง
มีการปรับตัวมาใช้พลังงานทดแทนประเภทอื่นเป็นจำนวนมาก โดยเฉพาะพลังงานถ่านหิน
ซึ่งมีคุณสมบัติใกล้เคียงน้ำมันเตาแต่ราคายังต่ำกว่ามาก เมื่อเทียบกับเชื้อเพลิงประเภทอื่น ๆ
ในขณะที่ในประเทศไทยยังมีข้อจำกัดเรื่องแหล่งผลิต ซึ่งถ่านหินที่มีอยู่ในประเทศไทยคือ
ถ่านหินประเภทลิกไนต์และซับบิทูมินัส ซึ่งมีปริมาณจำกัดและถ่านหินลิกไนต์ที่มีอยู่ เป็นถ่านหินคุณภาพต่ำ
ซึ่งเท่ากับเป็นการเปิดโอกาสให้ผู้นำเข้าและจัดจำหน่ายถ่านหินคุณภาพดีจากต่างประเทศมีผลการดำเนินงานที่เติบโตอย่างต่อเนื่อง
ส่งผลให้เป็นแรงดึงดูด ให้มีผู้ประกอบการรายย่อยเริ่มเข้ามาในตลาดมากขึ้น

  ภาวะการแข่งขันถ่านหินในต่างประเทศ

ประเด็นด้านพลังงานเป็นที่จับตาของทุกประเทศทั่วโลก
ในสถานการณ์ที่ความต้องการใช้พลังงานหรืออุปสงค์เพิ่มขึ้นอย่างรวดเร็ว
แต่แหล่งผลิตพลังงานหรืออุปทานยังไม่มีแนวโน้มเพิ่มขึ้นตามไปด้วยอย่างพอเพียง
สืบเนื่องการเจริญเติบโตทางเศรษฐกิจอย่างรวดเร็วของประเทศกำลังพัฒนาหรือประเทศ
emerging economies อย่างยิ่งจีนและอินเดีย ในช่วงครึ่งหลังทศวรรษที่ 2533s ที่ผ่านมา
จึงเป็นที่คาดการณ์กันว่า ในปี 2573 GDP ของโลกจะสูงขึ้นกว่าปัจจุบัน (ปี 2549) เกือบ 120%
ประชากรของโลกจะเพิ่มเป็นกว่า 8,200 ล้านคน
ทำให้ความต้องการพลังงานของโลกจะสูงขึ้นกว่าปัจจุบันเกือบเท่าตัว
โดยที่ความต้องการพลังงานมากกว่าครึ่งจะมาจากประเทศกำลังพัฒนา โดยเฉพาะอย่างยิ่งในเอเชีย
อีกทั้ง
สถานการณ์ด้านพลังงานยังขึ้นอยู่กับเสถียรภาพทางเศรษฐกิจและการเมืองของภูมิภาคผู้ผลิตพลังงานอย่างมากอีกด้วย
ดังนั้น การแข่งขันเพื่อแสวงหาพลังงานของประเทศต่าง ๆ
ในโลกจึงยิ่งทวีความรุนแรงมากขึ้นทุกขณะ

[]

  ปริมาณความต้องการถ่านหินโลก

ความต้องการถ่านหินในตลาดโลกมีอัตราเพิ่มขึ้นสูงกว่าพลังงานชนิดอื่น
เนื่องจากถ่านหินเป็นพลังงานที่มีต้นทุนต่ำ ในระหว่างปี 2010-2012
คาดว่าจะมีอัตราความต้องการในแต่ละปีเพิ่มขึ้น 6-7% และประเทศที่บริโภคถ่านหินมากที่สุด คือ
ประเทศจีนคิดเป็นร้อยละ 45-50% ของความต้องการทั้งโลก

  แนวโน้มอุตสาหกรรม

จากข้อมูลของสำนักงานนโยบายและแผนพลังงาน กระทรวงพลังงาน (สนพ. กระทรวงพลังงาน
www.eppo.go.th) ให้ข้อมูลเกี่ยวกับอัตราการเปลี่ยนแปลงในการใช้น้ำมันสำเร็จรูป
โดยในส่วนของน้ำมันเตามีอัตราการเปลี่ยนแปลงในการใช้ลดลงเรื่อยๆ มาตั้งแต่ปี พ.ศ.
2551-2553 โดยปริมาณการใช้ลดลง อยู่ที่ ร้อยละ 22.1 ร้อยละ 19.6 และลงประมาณร้อยละ
5.4 ตามลำดับ

[]

ตารางแสดงการใช้น้ำมันสำเร็จรูป

ที่มา : สำนักงานนโยบายแบะแผนพลังงาน http://www.eppo.go.th

ในขณะที่ปริมาณการต้องการใช้น้ำมันเตาปรับตัวลดลงพบว่า
จากข้อมูลของสำนักงานนโยบายและแผนพลังงาน กระทรวงพลังงาน (สนพ. กระทรวงพลังงาน
www.eppo.go.th) ในส่วนประมาณการใช้พลังงานเชิงพาณิชย์ขั้นต้น ส่วนลิกไนต์/ถ่านหิน
พบว่ามีปริมาณมากขึ้นโดยในปี 2553 มีปริมาณการใช้อยู่ที่ประมาณ 317
เทียบเท่าพันบาร์เรลน้ำมันดิบต่อวัน ซึ่งมากกว่าในปี 2552 ที่อยู่ที่ 308
เทียบเท่าพันบาร์เรลน้ำมันดิบต่อวัน ดังตารางแสดงประมาณการใช้พลังงานเชิงพาณิชย์ขั้นต้น

[]

  ตารางแสดงประมาณการใช้พลังงานเชิงพาณิชย์ขั้นต้น

  ที่มา: สำนักงานนโยบายและแผนพลังงาน http://www.eppo.go.th

  []

ภาพ : แสดงสัดส่วนการใข้เชื้อเพลิงในการไฟฟ้าในประเทศ

ที่มา :
http://imarketing.in.th/demo/jitasa.or.th/images/stories/energy%20use.pdf

การใช้เชื้อเพลิงในการผลิตไฟฟ้า ในเดือนธันวาคม 2553 พบว่า
ยังคงมีการใช้เชื้อเพลิงจากก๊าซธรรมชาติ และถ่านหิน/ลิกไนต์ในสัดส่วนที่สูงกว่าพลังงานชนิดอื่น
โดยมีสัดส่วนการใช้ร้อยละ 73.6 และร้อยละ 20 ตามลำดับ

2.  กลุ่มลูกค้าเป้าหมาย

กลุ่มลูกค้าเป้าหมายของบริษัท โดยส่วนใหญ่จะเป็นกลุ่มโรงงานอุตสาหกรรมที่ใช้ถ่านหินเป็นเชื้อเพลิง
ซึ่ง ณ วันที่ 31 ธันวาคม 2553 บริษัทมีลูกค้าทั้งหมดประมาณ 660 ราย
ซึ่งกลุ่มลูกค้าของบริษัทจะกระจายอยู่ในภาคอุตสาหกรรมต่าง ๆ ได้แก่
อุตสาหกรรมอาหารและเครื่องดื่ม อุตสาหกรรมปูนซีเมนต์ อุตสาหกรรมกระดาษ
และอุตสาหกรรมพลังงาน เป็นต้น โดยลูกค้าส่วนใหญ่มากกว่าร้อยละ 30
มีโรงงานตั้งอยู่บนถนนเศรษฐกิจ จังหวัดสมุทรสาคร และบริเวณใกล้เคียง
ซึ่งเป็นทำเลเดียวกับที่ตั้งคลังสินค้าและโรงคัดแยกถ่านหินที่ ตำบลนาดี อำเภอเมือง
จังหวัดสมุทรสาคร
ซึ่งเป็นทำเลที่ตั้งที่มีจุดแข็งในการให้บริการเพื่อรองรับกับกลุ่มลูกค้าภายในจังหวัดสมุทรสาครและจังหวัดใกล้เคียง
นอกจากนี้จังหวัดสมุทรสาคร ยังเป็นจังหวัดที่ตั้งที่สำคัญของภาคอุตสาหกรรมการผลิตของประเทศไทย
และยังมีโรงงานอุตสาหกรรมอีกหลายแห่งทั้งในจังหวัดสมุทรสาคร
และจังหวัดใกล้เคียงที่บริษัทยังมีโอกาสที่จะขยายฐานลูกค้าต่อไปได้
ซึ่งนอกจากคลังสินค้าและโรงคัดแยกถ่านหินที่จังหวัดสมุทรสาครแล้ว
บริษัทยังมีคลังสินค้าและโรงคัดแยกถ่านหินที่ อำเภอเขาย้อย จังหวัดเพชรบุรี
เพื่อรองรับการให้บริการกับกลุ่มลูกค้าทางภาคตะวันตกและภาคใต้ ได้แก่ จังหวัดเพชรบุรี ราชบุรี
สงขลา อีกด้วย และจะเป็นฐานการขยายลูกค้าที่สำคัญต่อไปในอนาคต

สำหรับช่วงไตรมาสที่ 3 ปี 2551
บริษัทได้ขยายฐานลูกค้าที่ให้บริการไปยังกลุ่มลูกค้าในเขตอำเภอนครหลวง จังหวัดพระนครศรีอยุธยา
ซึ่งทางบริษัทได้เช่าที่ดิน
บริเวณอำเภอดังกล่าวไว้เพื่อใช้เป็นพื้นที่ในการเก็บสต็อกถ่านหินสำหรับรองรับการให้บริการ
ซึ่งจะกระจายสินค้าครอบคลุมพื้นที่จังหวัดบริเวณภาคเหนือ ภาคตะวันออกเฉียงเหนือ
และภาคกลางตอนบน
โดยจะมีพื้นที่ให้บริการครอบคลุมจำนวนจังหวัดมากกว่าคลังสินค้าที่ตั้งอยู่ที่จังหวัดสมุทรสาคร
และเพชรบุรี ซึ่งเป็นพื้นที่ที่มีศักยภาพในการขยายฐานลูกค้าต่อไปในอนาคต

ในไตรมาส 4 ปี2552 จากการที่บริษัทเปิดสาขาที่ 4 ที่อำเภอศรีราชาจังหวัดชลบุรี
ทำให้เราได้ฐานลูกค้าในกลุ่มภาคตะวันออกมากขึ้นโดยเฉพาะย่านนิคมอุตสาหกรรมในภาคตะวันออกครอบคุลมพื้นที่บริการจังหวัดชลบุรี
ระยอง ฉะเชิงเทรา ปราจีนบุรี สระแก้ว เป็นต้น

ในไตรมาส 4 ปี 2553 บริษัทได้ขยายฐานลูกค้า ไปยังตลาดต่างประเทศถือเป็นโอกาสทางธุรกิจ
เนื่องจากความต้องการใช้ถ่านหินในตลาดโลกมีสูงมาก โดยเฉพาะประเทศจีนและอินเดีย
และเริ่มส่งออกถ่านหินไปยังประเทศจีนช่วงเดือนพฤศจิกายน 2553
ความต้องการใช้ถ่านหินในประเทศจีนมีมากที่สุดในภาคการไฟฟ้า
ส่งผลให้บริษัทสามารถขยายฐานลูกค้าได้เพิ่มมากขึ้น

2.  การจัดหาผลิตภัณฑ์และวัตถุดิบ

ในการจัดหาผลิตภัณฑ์และวัตถุดิบของบริษัทนั้น
ส่วนที่เกี่ยวข้องและทางบริษัทให้ความสำคัญเป็นลำดับแรกคือ การคัดเลือกผู้จัดจำหน่ายถ่านหิน
โดยในการเลือกผู้จัดจำหน่ายถ่านหินนั้น
ทางบริษัทจะติดต่อกับเหมืองถ่านหินและผู้จัดจำหน่ายถ่านหินที่มีความน่าเชื่อถือที่มีประสบการณ์ด้านธุรกิจถ่านหินมาเป็นอย่างดี

เมื่อมีการติดต่อซื้อขายถ่านหินกับผู้จัดจำหน่ายรายใหม่แล้ว ในเบื้องต้นทางบริษัทจะต้องจัดส่งทีมงาน
เข้าไปตรวจสอบเหมืองถ่านหิน
และท่าเรือที่จะใช้ในการขนถ่ายถ่านหินเพื่อตรวจสอบและพิจารณาถึงความพร้อมของผู้จัดจำหน่าย
รวมไปถึงการเก็บตัวอย่างจากเหมืองถ่านหิน
และส่งตัวอย่างถ่านหินไปตรวจสอบที่ห้องปฏิบัติการของเอกชนที่เป็นที่ยอมรับเพื่อตรวจสอบคุณภาพของถ่านหินว่า
ตรงตามความต้องการหรือไม่ หลังจากที่ทีมงานของบริษัทได้เข้าไปตรวจสอบคุณภาพของถ่านหิน
และได้ผลการตรวจสอบคุณภาพว่า ถ่านหินมีคุณภาพดีตรงตามความต้องการแล้ว
จึงจะมีการกำหนดวันขนถ่ายสินค้า
โดยในวันขนถ่ายสินค้าทางบริษัทจะจัดส่งทีมงานเข้าไปตรวจสอบสินค้าอีกครั้งก่อนทำการขนถ่ายสินค้าถ่านหินลงเรือต่อไป

บริษัทมีกระบวนการในการจัดหาถ่านหินและจัดส่งสินค้าให้กับลูกค้าตามขั้นตอนต่าง ๆ ดังต่อไปนี้

1.  บริษัทนำเข้าถ่านหิน
    จากเหมืองถ่านหินประเทศอินโดนีเซียซึ่งเป็นแหล่งที่มีปริมาณสำรองถ่านหินเป็นจำนวนมาก
    โดยคัดเลือกเฉพาะถ่านหินที่มีคุณภาพตรงตามความต้องการของลูกค้า
    โดยบริษัทจะส่งเจ้าหน้าที่ของบริษัท หรือให้บริษัทรับจ้างตรวจสอบ
    ดำเนินการจนกระทั่งมั่นใจในคุณภาพของถ่านหิน
    ว่ามีคุณสมบัติที่เหมาะสมเป็นไปตามที่ต้องการหรือไม่

2.  จัดหาเรือเพื่อรับถ่านหินจากผู้ขาย โดยการขนส่งจากประเทศอินโดนีเซียเข้ามาในประเทศไทย
    ผ่านทางท่าเรือจังหวัดสมุทรสาคร ใช้เวลาทั้งหมดประมาณ 15 - 20 วัน

3.  เรือขนส่งถ่านหิน จะต้องผ่านด่านศุลกากรที่อำเภอแม่กลอง จังหวัดสมุทรสงคราม
    เพื่อผ่านพิธีการทางศุลกากรและชำระค่าอากรนำเข้าถ่านหิน และภาษีมูลค่าเพิ่ม
    ซึ่งขณะนี้ตามสนธิสัญญา AFTA (Asian Free Trade Area)
    ได้กำหนดค่าอากรนำเข้าเป็นร้อยละ 0

4.  ถ่านหินที่มาถึงท่าเรือบางส่วนจะถูกจัดส่งให้กับลูกค้าโดยตรง
    และบางส่วนจะถูกนำเข้าจัดเก็บในคลังสินค้า เพื่อทำการคัดแยกขนาดของถ่านหินเป็นขนาดต่าง
    ๆ ตามความต้องการของลูกค้า โดยใช้เครื่องจักรที่มีประสิทธิภาพสูง

5.  ประสานงานกับลูกค้า ยืนยันกำหนดการส่งมอบ
    และส่งมอบสินค้าตามกำหนดเวลาที่ลูกค้าต้องการ โดยใช้รถบรรทุกเป็นพาหนะหลักในการขนส่ง

ภาพสรุปขั้นตอนการจัดหาวัตถุดิบของบริษัท

กรณีการใช้เรือ Barge : หากเป็นการใช้เรือ Barge
(เรือที่มีขนาดระวางบรรทุกสินค้าได้ประมาณ 8,000 – 10,000 ตันต่อลำต่อเที่ยว)
จะสามารถขนส่งถ่านหินจากประเทศอินโดนีเซีย เข้ามาถึงท่าเรือที่บริษัทเช่าอยู่ที่ อำเภอเมือง
จังหวัดสมุทรสาครได้โดยตรง

[]

ภาพสรุปขั้นตอนการจัดหาวัตถุดิบของบริษัท (ต่อ)

กรณีการใช้เรือ Vessel : หากเป็นการใช้เรือ Vessel
(เรือที่มีขนาดระวางบรรทุกสินค้าได้ประมาณ 10,000 – 100,000 ตันต่อลำต่อเที่ยว)
จะขนส่งถ่านหินจากประเทศอินโดนีเซีย โดยจะต้องขนถ่ายถ่านหินลงเรือขนาดเล็ก (Lighter)
ที่ท่าบริเวณเกาะสีชัง จังหวัดชลบุรี
ก่อนจะเข้ามาส่งที่ท่าเรือบริเวณแม่น้ำท่าจีนไปยังท่าเรือที่บริษัทเช่าอยู่ที่ อำเภอนครหลวง
จังหวัดพระนครศรีอยุธยา หรือคลังสินค้าที่จังหวัดชลบุรี ต่อไป

[]

ปัจจุบัน บริษัทมีคลังสินค้าและโรงคัดแยกถ่านหินรวม 4 แห่ง
เพื่อให้สามารถรองรับและตอบสนองต่อความต้องการใช้ถ่านหินแก่กลุ่มลูกค้าที่อยู่ในบริเวณรอบ ๆ
พื้นที่ของคลังสินค้าและโรงคัดแยกดังกล่าว โดยคำนึงถึงระยะเวลาการส่งมอบที่รวดเร็ว
และทันเวลาต่อการใช้งาน ดังนี้

1.  คลังสินค้าและโรงคัดแยกถ่านหิน แห่งที่ 1 ตั้งอยู่ เลขที่ 99/99 หมู่ 2 ตำบลนาดี
    อำเภอเมือง จังหวัดสมุทรสาคร เพื่อรองรับกลุ่มลูกค้าหลักของบริษัท บริเวณถนนเศรษฐกิจ
    จังหวัดสมุทรสาคร นครปฐม สมุทรปราการ กรุงเทพมหานคร และจังหวัดอื่น ๆ
    ในบริเวณใกล้เคียง

ปัจจุบันคลังสินค้าและโรงคัดแยกถ่านหิน แห่งที่ 1 มีขนาดพื้นที่ทั้งหมดรวม 35-1-82 ไร่
โดยมีกำลังการผลิตสูงสุดและกำลังการผลิตจริงในการคัดแยกถ่านหินในปีพ.ศ. 2548 -2552 ดังนี้

  ตารางกำลังการผลิตสูงสุดและกำลังการผลิตจริงในการคัดแยกถ่านหิน

  ในปีพ.ศ. 2548 - 2553

+--------------+--------------------+--------------------+------------+
| ปี            | กำลังการผลิตเต็มที่     | การผลิตจริง          | จำนวนเครื่อง |
|              |                    |                    |            |
|              | (ตันต่อวัน)           | (ตันต่อวัน)           | (เครื่อง)    |
+--------------+--------------------+--------------------+------------+
| 2548         | 125                | 90                 | 1          |
+--------------+--------------------+--------------------+------------+
| 2549         | 600                | 420                | 1          |
+--------------+--------------------+--------------------+------------+
| 2550         | 1,250              | 940                | 1          |
+--------------+--------------------+--------------------+------------+
| 2551         | 6,000              | 2,300              | 3          |
+--------------+--------------------+--------------------+------------+
| 2552         | 6,000              | 3,000              | 4          |
|              |                    |                    |            |
| 2553         | 6,000              | 3,000              | 4          |
+--------------+--------------------+--------------------+------------+

  หมายเหตุ ในปี 2553 ช่วงปลายปีเตรียมขนย้ายเครื่องจักรที่ใช้ในการคัดแยกไปเขาย้อย 1
  เครื่อง

โดยปัจจุบันมีขนาดพื้นที่สามารถเก็บสต็อกถ่านหินได้ในปริมาณสูงสุด 200,000 ตัน
โดยคลังสินค้าและโรงคัดแยกถ่านหินแห่งที่ 1 นี้
ปัจจุบันรองรับการให้บริการจำหน่ายถ่านหินแก่ลูกค้าในบริเวณโดยรอบพื้นที่จังหวัดสมุทรสาคร
และจังหวัดใกล้เคียง

2.  คลังสินค้าและโรงคัดแยกถ่านหิน แห่งที่ 2 ตั้งอยู่ เลขที่ 88 หมู่ที่ 6 ตำบลหนองชุมพล
    อำเภอเขาย้อย จังหวัดเพชรบุรี

ปัจจุบันคลังสินค้าและโรงคัดแยกถ่านหิน แห่งที่ 2 มีขนาดพื้นที่ทั้งหมดรวม 177-3-75.9 ไร่
(ทั้งนี้พื้นที่ดังกล่าวสามารถใช้เป็นส่วนของคลังสินค้าและโรงคัดแยกถ่านหินได้สูงสุดประมาณ 90 ไร่
โดยพื้นที่ส่วนที่เหลือจะเป็นป่ายูคาลิปตัสที่ปลูกไว้เพื่อป้องกันการฟุ้งกระจายของฝุ่นละอองถ่านหิน)
มีกำลังการผลิตสูงสุดเท่ากับ 2,000 ตันต่อ
และมีขนาดพื้นที่สามารถเก็บสต็อกถ่านหินได้ในปัจจุบันเท่ากับ 150,000 ตัน
โดยสามารถขยายพื้นที่เก็บสต็อกได้ในปริมาณสูงสุดถึง 250,000 ตัน
ซึ่งการขยายกำลังการผลิตและพื้นที่เก็บสต็อกถ่านหินดังกล่าว
เพื่อเป็นการรองรับกับการขยายฐานลูกค้าในแถบพื้นที่ด้านจังหวัดเพชรบุรี ราชบุรี ปราจีนบุรี
ฉะเชิงเทรา รวมถึงกลุ่มลูกค้าที่อยู่ในพื้นที่ทางภาคใต้ให้มากขึ้นจากเดิม

3.  คลังสินค้า แห่งที่ 3 ซึ่งสำนักงานสาขาแห่งที่ 3 นี้ จะไม่มีกระบวนการคัดแยกถ่านหิน
    โดยคลังสินค้าดังกล่าวจะตั้งอยู่บนพื้นที่เช่า เลขที่ 13 หมู่ 5 ตำบลบางพระครู
    อำเภอนครหลวง จังหวัดพระนครศรีอยุธยา เพื่อรองรับกลุ่มลูกค้าของบริษัท ในพื้นที่ภาคเหนือ
    ภาคตะวันออกเฉียงเหนือ และภาคกลางตอนบน

ปัจจุบันคลังสินค้า แห่งที่ 3 สามารถเก็บสต็อกถ่านหินได้ในปริมาณสูงสุดถึง 100,000 ตัน
สำหรับสาเหตุที่สำนักงานสาขาแห่งที่ 3 ไม่มีในส่วนของการคัดแยกถ่านหินนั้น
เนื่องจากกลุ่มลูกค้าในย่านนี้จะจำหน่ายในลักษณะที่ไม่จำเป็นต้องคัดขนาด
โดยเมื่อขนถ่ายถ่านหินลงจากเรือ Lighter แล้ว จะนำมากองในบริเวณคลังสินค้า
แล้วตักจำหน่ายให้กับกลุ่มลูกค้าเลย
โดยลูกค้าที่อยู่ในเขตความรับผิดชอบในการกระจายสินค้าของคลังสินค้า แห่งที่ 3 นี้
จะเป็นฐานการขยายลูกค้าที่สำคัญของบริษัทต่อไปในอนาคต
โดยจะมีพื้นที่ครอบคลุมการให้บริการมากกว่า คลังสินค้าแห่งที่ 1 จังหวัดสมุทรสาคร
และคลังสินค้าแห่งที่ 2 จังหวัดเพชรบุรี

4.  คลังสินค้าแห่งที่ 4 สำนักงานสาขาจังหวัดชลบุรี ตั้งอยู่ที่ 113/27 หมู่ที่ 1 ถนนสุขุมวิท
    กม.123 ตำบลทุ่งสุขลา อำเภอศรีราชา จังหวัดชลบุรี พื้นที่ขนาด 14 ไร่
    โดยปัจจุบันมีกำลังการผลิตสามารถคัดแยกถ่านหินได้ประมาณ 2,000 ตันต่อวัน
    และมีพื้นที่สามารถเก็บสต็อกถ่านหินได้ประมาณ 100,000 ตัน

    2.  สัญญาสำคัญที่เกี่ยวข้องในการดำเนินธุรกิจ

1.  สัญญาเช่าท่าเรือ จังหวัดสมุทรสาคร

คู่สัญญา : ผู้ให้บริการเช่าท่าเรือรายหนึ่ง ซึ่งมิได้เป็นบุคคลที่เกี่ยวข้องกันกับบริษัท

วันที่ลงนาม : 26 ธันวาคม 2550

สาระสำคัญของสัญญา : - ผู้ให้เช่าตกลงให้เช่าท่าเรือ ที่ตั้งอยู่ที่ตำบลท่าจีน อำเภอเมือง
จังหวัดสมุทรสาคร

-   ปัจจุบันสัญญามีกำหนดอายุ 3 ปี เริ่มอายุการเช่าตั้งแต่วันที่ 15 กุมภาพันธ์ 2551 ถึง วันที่ 14
    กุมภาพันธ์ 2554 (ปัจจุบันดำเนินการต่อสัญญา)

-   เมื่อสัญญาเช่าฉบับนี้สิ้นสุดลง โดยผู้เช่าไม่เคยมีการผิดนัดผิดสัญญาข้อใดข้อหนึ่งมาก่อน
    หากผู้เช่าประสงค์จะขอเช่าท่าเรือนี้ต่อไปอีก
    ต้องดำเนินการแจ้งความประสงค์ดังกล่าวล่วงหน้า
    เป็นหนังสือก่อนสิ้นสุดระยะเวลาที่ได้ระบุไว้ในสัญญานี้ ไม่น้อยกว่า 3 เดือน

-   เมื่อผู้ให้เช่า ได้รับหนังสือแจ้งขอต่ออายุสัญญาเช่าแล้ว ผู้ให้เช่าจะให้ผู้เช่าเช่าท่าเรือต่อไป
    โดยทั้งสองฝ่ายจะได้ตกลงกัน เพื่อจัดทำสัญญาเช่าฉบับใหม่ขึ้น
    โดยผู้ให้เช่าสัญญาว่าจะไม่ปรับค่าเช่าขึ้นกว่าร้อยละ 10 ของค่าเช่าตามสัญญาฉบับเดิม

2.  สัญญาเช่าสำนักงาน

คู่สัญญา : บริษัท เอเชีย ไบโอแมส จำกัด (เดิมคือ บริษัท อุตสาหกรรม ผงธูปไทย จำกัด)

วันที่ลงนาม : 1 มกราคม 2554

อัตราค่าเช่า : อัตราค่าเช่าเดือนละ 171,040.00 บาท

สาระสำคัญของสัญญา : - ผู้ให้เช่าตกลงให้ผู้เช่าเช่าอาคารสำนักงาน เลขที่ 273/1 ถนนพระราม
2 แขวงแสมดำ เขตบางขุนเทียน กรุงเทพหานคร

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 มกราคม 2554 ถึง วันที่ 31 ธันวาคม
    2556

-   วัตถุประสงค์การเช่าเพื่อให้บริษัท ใช้พื้นที่อาคารสำนักงานกรรมสิทธิ์ของผู้ให้เช่า ขนาดพื้นที่
    684.16 ตารางเมตร เป็นสำนักงานของบริษัท

3.  สัญญาเช่าที่ดิน เพื่อใช้เป็นสำนักงานสาขา แห่งที่ 1

คู่สัญญา : บริษัท พรปรีชา จำกัด

วันที่ลงนาม : 1 มกราคม 2554

อัตราค่าเช่า : อัตราค่าเช่าเดือนละ 150,000 บาท

สาระสำคัญของสัญญา : - ผู้ให้เช่าตกลงให้ผู้เช่าเช่า โฉนดเลขที่ 122 123 59394 และ 86564
ตั้งอยู่ที่ หมู่ 2 ตำบลนาดี อำเภอเมือง จังหวัดสมุทรสาคร รวมทั้งสิ่งปลูกสร้างที่มีอยู่แล้ว
หรือจะมีขึ้นในภายภาคหน้า

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 มกราคม 2554 ถึง วันที่ 31 ธันวาคม
    2556

-   วัตถุประสงค์การเช่าเพื่อให้บริษัท ใช้พื้นที่กรรมสิทธิ์ของผู้ให้เช่า เป็นสำนักงาน สาขา แห่งที่
    1 ตั้งอยู่เลขที่ 99/99 หมู่ที่ 2 ตำบลนาดี อำเภอเมือง จังหวัดสมุทรสาคร
    เพื่อใช้เป็นพื้นที่สำหรับก่อสร้างคลังสินค้าและโรงคัดแยกถ่านหิน
    เพื่อรองรับปริมาณความต้องการของกลุ่มลูกค้า
    ซึ่งส่วนใหญ่เป็นกลุ่มลูกค้าที่มีพื้นที่โรงงานตั้งอยู่ในบริเวณถนนเศรษฐกิจ อำเภอเมือง
    จังหวัดสมุทรสาคร โดยปัจจุบัน บริษัทมีจำนวนลูกค้าสำหรับการให้บริการของสำนักงาน สาขา
    แห่งที่ 1 คิดเป็นร้อยละ 70 ของจำนวนลูกค้าที่ให้บริการทั้งหมด

4.  สัญญาเช่าที่ดิน

คู่สัญญา : ผู้ให้เช่ารายหนึ่ง ซึ่งมิได้เป็นบุคคลที่เกี่ยวข้องกันกับบริษัท

วันที่ลงนาม : 8 มิถุนายน 2553

สาระสำคัญของสัญญา : - ผู้ให้เช่าตกลงให้เช่าที่ดิน จำนวนรวม 8 โฉนด โดยมีขนาดเนื้อที่รวม
20.86 ไร่ ตั้งอยู่ที่ อำเภอนครหลวง จังหวัดพระนครศรีอยุธยา
เพื่อวัตถุประสงค์ในการวางหรือขนถ่ายสินค้า ถ่านหิน หรือสินค้าอื่น ๆ
ในการประกอบธุรกิจตามความประสงค์ของผู้เช่า

5. สัญญาเช่าที่ดิน

คู่สัญญา : บริษัท สยามคอมเมอร์เชียล ซีพอร์ท จำกัด ซึ่งมิได้เป็นบุคคลที่เกี่ยวข้องกันกับบริษัท

วันที่ลงนาม : 30 มีนาคม 2552 และ 7 สิงหาคม 2552

สาระสำคัญของสัญญา : - ผู้ให้เช่าตกลงให้เช่าที่ดิน จำนวนรวม 5 โฉนด โดยมีขนาดเนื้อที่รวม
22,328 ตารางเมตร ตั้งอยู่ที่ตำบลทุ่งสุขลา อำเภอศรีราชา จังหวัดชลบุรี
เพื่อวัตถุประสงค์ในการวางหรือขนถ่ายสินค้า ถ่านหิน หรือสินค้าอื่น ๆ
ในการประกอบธุรกิจตามความประสงค์ของผู้เช่า

-   สัญญามีกำหนดอายุ 3 ปี เริ่มอายุการเช่าตั้งแต่วันที่ 1 เมษายน 2552 ถึง วันที่ 31 มีนาคม
    2555

2.  ผลกระทบต่อสิ่งแวดล้อม

บริษัท ตระหนักถึงปัญหาด้านสิ่งแวดล้อมที่จะเกิดขึ้นจากการดำเนินธุรกิจของบริษัทเป็นอย่างดี
เนื่องจากบริษัทดำเนินธุรกิจนำเข้า คัดแยก และจัดจำหน่ายถ่านหิน ซึ่งอาจจะมีผลกระทบที่เกิดขึ้นคือ
การมีฝุ่นฟุ้งกระจายรอบบริเวณโรงงานคัดแยกและคลังเก็บสินค้า ท่าเรือ
และบริเวณที่รถบรรทุกขนส่งสินค้าจะนำสินค้าไปจัดส่งให้กับลูกค้า ทางบริษัทจึงมีมาตรการต่าง ๆ
ในส่วนของสิ่งแวดล้อมทั้งมลภาวะทางเสียง ทางอากาศ และทางน้ำ
โดยบริเวณคลังสินค้าและโรงคัดแยกของบริษัท ทั้ง 3 แห่ง ได้แก่ สาขาจังหวัดสมุทรสาคร
จังหวัดเพชรบุรี และจังหวัดชลบุรี ซึ่งเป็นสาขาที่มีกระบวนการคัดแยกถ่านหินนั้น
บริษัทได้มีการสร้างอาคารคลุมเครื่องจักรเพื่อป้องกันเสียงและฝุ่นละอองออกสู่ภายนอก
ในส่วนของถ่านหินที่อยู่ภายนอกอาคาร บริษัทได้ใช้ผ้าใบคลุมบนกองถ่านหิน และมีระบบฉีดน้ำรอบ ๆ
บริเวณ เพื่อป้องกันไม่ให้ฝุ่นฟุ้งกระจาย และเพื่อเป็นการป้องกันมลภาวะทางน้ำ บริษัทได้สร้างบ่อพัก
พร้อมกับคูน้ำโดยรอบพื้นที่คลังสินค้าและโรงคัดแยก
เพื่อป้องกันน้ำจากถ่านหินไหลออกไปภายนอกโดยตรง นอกจากนี้ในส่วนของการขนส่งถ่านหิน
บริษัทจะใช้ผ้าใบปิดคลุมบนรถบรรทุกขนส่งถ่านหินทุกคันอย่างมิดชิด
และจะต้องผ่านการตรวจสอบก่อนที่รถจะเคลื่อนที่ออกจากบริเวณท่าเรือ และคลังสินค้า
สำหรับบริเวณท่าเรือซึ่งจะเป็นจุดขนย้ายถ่านหินไปยังลูกค้าหรือโรงงานคัดแยกจะมีระบบสเปรย์น้ำเพื่อป้องกันฝุ่นฟุ้งกระจายเช่นกัน
ซึ่งจากนโยบายและมาตรการต่าง ๆ
ที่ทางบริษัทได้จัดทำขึ้นเพื่อป้องกันปัญหาและผลกระทบต่อสิ่งแวดล้อมที่กล่าวมานั้น
เกิดจากการที่บริษัทได้ใส่ใจและให้ความสำคัญเป็นอย่างยิ่งต่อมาตรการด้านการป้องกันปัญหาและผลกระทบต่าง
ๆ ที่อาจจะเกิดขึ้นได้ ซึ่งนอกจากการออกมาตรการต่าง ๆ
เพื่อป้องกันปัญหาที่อาจจะเกิดขึ้นก่อนล่วงหน้าแล้ว
บริษัทยังให้ความสำคัญกับการปรับปรุงและแก้ไขมาตรการต่าง ๆ
ที่มีอยู่ให้มีประสิทธิภาพดียิ่งขึ้นกว่าเดิมด้วย

บริษัทได้ตระหนักดีถึงการสร้างความเข้าใจและความไว้วางใจจากชุมชนที่อยู่อาศัยโดยบริเวณรอบพื้นที่คลังสินค้าและโรงคัดแยกทั้ง
4 แห่ง บริษัทจึงได้จัดตั้งหน่วยมวลชนสัมพันธ์ด้านสิ่งแวดล้อม เพื่อทำหน้าที่ต่าง ๆ
ที่เกี่ยวข้องกับการอนุรักษ์และแก้ไขปัญหาสภาพสิ่งแวดล้อมที่อาจจะเกิดขึ้นโดยรอบพื้นที่ชุมชนที่อาศัยอยู่
พร้อมกับดูแลปัญหาข้อร้องทุกข์ของชาวบ้านที่อยู่ในบริเวณนั้น